Ebbsfleet
Ebbsfleet (Anglosaxonice Ypwines fleot) est vicus parvus Cantii in Anglia ad extremitatem meridianam insulae Tanati situs. Hoc loco Romani duce Caesare anno 54 a.C.n., irruptionem in Britanniam facientes, castra posuerunt quorum vestigia ab archaeologis anno 2017 reperta sunt. Eodem loco (fide Chronicorum Anglosaxonicorum sub anno 449) advenerunt invasores Angli Hengistus et Horsa. Ebbsfleet vicum paulo maiorem Rutupias trans canalem Wantsum(en) spectat ubi Romani duce Claudio anno 43 p.C.n. conquisitionem Britanniae inceperunt.